b'\n_START_ARTICLE_\nLietuvos istorik\xc5\xb3 komitetas\n_START_PARAGRAPH_\nLietuvos istorik\xc5\xb3 komitetas, Lietuvos nacionalinis istorik\xc5\xb3 komitetas\xc2\xa0\xe2\x80\x93 Lietuvos istorikams profesionalams atstovaujanti institucija, veikianti Kaune, Donelai\xc4\x8dio 58.\n_START_SECTION_\nVeikla\n_START_PARAGRAPH_\nLietuvos istorik\xc5\xb3 komitetas formaliai \xc4\xafsteigtas 1996\xc2\xa0m. Nutraukus veikl\xc4\x85 Lietuvos istorijos draugijai, 2004\xc2\xa0m. sausio m\xc4\x97n. nutarta suaktyvinti Lietuvos istorik\xc5\xb3 komiteto veikl\xc4\x85. 2004\xc2\xa0m. baland\xc5\xbeio m\xc4\x97n. Lietuvos istorijos institute \xc4\xafvyko pagrindini\xc5\xb3 istorijos mokslo institucij\xc5\xb3 atstov\xc5\xb3, deleguot\xc5\xb3 \xc4\xaf komitet\xc4\x85, pos\xc4\x97dis, i\xc5\xa1rinkta komiteto vadovyb\xc4\x97._NEWLINE_Lietuvos istorik\xc5\xb3 komitetas sudaromas i\xc5\xa1 12 nari\xc5\xb3, deleguot\xc5\xb3 istorijos mokslo institucij\xc5\xb3. Komiteto kadencija\xc2\xa0\xe2\x80\x93 5 metai. Lietuvos istorik\xc5\xb3 komitetas\xc2\xa0\xe2\x80\x93 Tarptautinio istorijos moksl\xc5\xb3 komiteto (Comit\xc4\x97 International des Sciences Historiques) narys. Lietuvos istorik\xc5\xb3 komitetas siekia koordinuoti Lietuvos istorijos moksl\xc4\x85, pirmiausia\xc2\xa0\xe2\x80\x93 didelius projektus, kuriems \xc4\xafgyvendinti reikia jungtini\xc5\xb3 istorik\xc5\xb3 paj\xc4\x97g\xc5\xb3, skatinti mokslinink\xc5\xb3 ir mokslini\xc5\xb3 centr\xc5\xb3 bendravim\xc4\x85, propaguoti Lietuvos istorijos mokslo laim\xc4\x97jimus ir reprezentuoti j\xc4\xaf pasaulyje. Lietuvos istorikai skatinami dalyvauti tarptautiniuose moksliniuose renginiuose, ie\xc5\xa1koti b\xc5\xabd\xc5\xb3 ir form\xc5\xb3 istorikams mokslininkams dalyvauti vie\xc5\xa1ajame Lietuvos valstyb\xc4\x97s gyvenime, bendradarbiauti su valstyb\xc4\x97s ir visuomenin\xc4\x97mis institucijomis, diegti tarptautinius profesin\xc4\x97s etikos principus. 2005\xc2\xa0m. rugs\xc4\x97jo m\xc4\x97n. komiteto iniciatyva su\xc5\xa1auktas pirmasis Lietuvos istorik\xc5\xb3 suva\xc5\xbeiavimas.'